**PREDNACRT**

**I Z V J E Š T A J**

**O RADU PRAVOBRANILAŠTVA**

**BOSNE I HERCEGOVINE**

**za period 01.01.2019. godine do 31.12.2019. godine**

**Septembar, 2020. godine**

**SADRŽAJ**

Uvodne napomene............................................................................................................................3

I DIO PRIKAZ RADA PRAVOBRANILAŠTVA BOSNE I HERCEGOVINE

U 2019. GODINI.............................................................................................................................4

1. Opšti podaci o organizaciji i ljudskim potencijalima...........................................................4
2. Podaci o kretanju predmeta..................................................................................................6
   1. Zbirni podaci o kretanju predmeta.................................................................................6
   2. Podaci o kretanju predmeta po pojedinim vrstama predmeta..........................................7

II DIO POSTUPANJE PRAVOBRANILAŠTVA BOSNE I HERCEGOVINE PO VRSTAMA PREDMETA...................................................................................................................................11

1. Postupanje Pravobranilaštva Bosne i Hercegovine u parničnim predmetima

(upisnik „P“)......................................................................................................................11

1. Postupanje Pravobranilaštva Bosne i Hercegovine u

izvršnim predmetima (upisnik „I“)......................................................................................14

1. Postupanje Pravobranilaštva Bosne i Hercegovine u upravnim postupcima

i upravnim sporovima (upisnik predmeta „U“).................................................................17

1. Postupanje Pravobranilaštva Bosne i Hercegovine u predmetima

vansudske nagodbe (upisnik predmeta „Pn“).....................................................................18

1. Postupanje Pravobranilaštva Bosne i Hercegovine u predmetima

sa elementom inostranosti (upisnik predmeta „Ei“)...........................................................20

1. Postupanje Pravobranilaštva Bosne i Hercegovine u adhezionim

predmetima (upisnik predmeta „A“).................................................................................22

1. Postupanje Pravobranilaštva Bosne i Hercegovine u predmetima

pred Ustavnim sudom Bosne i Hercegovine (upisnik predmeta „USD“)..........................23

1. Postupanje Pravobranilaštva Bosne i Hercegovine u predmetima pravnog

savjetovanja i davanja mišljenja na ugovore imovinsko-pravne prirode...........................25

1. Postupanje u predmetima sa oznakom „Razno“ (upisnik predmeta „R)............................26

III DIO POSTUPANJE PRAVOBRANILAŠTVA BOSNE I HERCEGOVINE U POJEDINIM POSTUPCIMA...............................................................................................................................27

1. Predmeti pravosudnog osoblja institucija Bosne i Hercegovine, pripadnika

Oružanih snaga Bosne i Herceogvine i neosnovanog lišenja slobode……………............27

* 1. Predmeti pravosudnog osoblja institucija Bosne i Hercegovine....................................27
  2. Predmeti pripadnika Oružanih snaga Bosne i Hercegovine...........................................28
  3. Predmeti neosnovanog lišenja slobode..........................................................................28

1. Arbitražni postupci.............................................................................................................29
2. Državna imovina.................................................................................................................30

IV DIO ORGANIZACIONI, MATERIJALNI I FINANSIJSKI USLOVI....................................32

1. Organizacioni uslovi...........................................................................................................32
2. Materijalni uslovi................................................................................................................32
3. Finansijski uslovi................................................................................................................33

V ZAKLJUČNA RAZMATRANJA..............................................................................................35

**Uvodne napomene**

Zakonom o Pravobranilaštvu Bosne i Hercegovine („Službeni glasnik BiH“, broj: 8/02, 10/02, 44/04, 102/09 i 47/14), osnovano je Pravobranilaštvo Bosne i Hercegovine radi osiguranja državi Bosni i Hercegovini mogućnosti efikasne zakonske zaštite i zastupanja u pogledu zaštite njenih Ustavom utvrđenih nadležnosti, interesa i prava.

Pravobranilaštvo Bosne i Hercegovine obavlja poslove pravnog savjetovanja i zastupanja Bosne i Hercegovine, njenih institucija i drugih organizacija koje se finansiraju iz budžeta insititucija Bosne i Hercegovine pred sudovima i drugim nadležnim organima u Bosni i Hercegovini.

Članom 18. Zakona o Pravobranilaštvu Bosne i Hercegovine propisano je da Pravobranilaštvo Bosne i Hercegovine podnosi Parlamentarnoj skupštini Bosne i Hercegovine i Vijeću ministara Bosne i Hercegovine izvještaj o svom radu i uočenim pojavama i problemima u primjeni međunarodnih ugovora i zakona Bosne i Hercegovine i drugih propisa Bosne i Hercegovine od značaja za ostvarivanje funkcije Pravobranilaštva.

U skladu sa time Pravobranilaštvo Bosne i Hercegovine podnosi ovaj izvještaj o radu, koji se odnosi na period 01.01.-31.12.2019. godine.

U ovom izvještaju dat je prikaz rada Pravobranilaštva Bosne i Hercegovine u toku 2019. godine, zatim postupanje Pravobranilaštva Bosne i Hercegovine po vrstama predmeta pred sudovima i drugim nadležnim organima u Bosni i Hercegovini.

Takođe, u izvještaju je posebno izdvojeno i prikazano postupanje Pravobranilaštva Bosne i Hercegovine u pojedinim postupcima, a koji su u bitnom odredili rad Pravobranilaštva Bosne i Hercegovine tokom 2019. godine i koji su, po našem mišljenju, bili od presudnog značaja za ostvarivanje funkcije ovog Pravobranilaštva tokom 2019. godine.

**I DIO PRIKAZ RADA PRAVOBRANILAŠTVA BOSNE I HERCEGOVINE U 2019. GODINI**

1. **Opšti podaci o organizaciji i ljudskim potencijalima**

U ovom dijelu izvještaja prikazana je struktura zaposlenih lica u Pravobranilaštvu Bosne i Hercegovine zaključno sa 31.12.2019. godine, obzirom na kategoriju radnog mjesta, kao i starosna i polna struktura.

U skladu sa važećim Pravilnikom o unutrašnjoj organizaciji Pravobranilaštva Bosne i Hercegovine u Pravobranilaštvu Bosne i Hercegovine sistematizovana su ukupno 23 radna mjesta. Od toga 3 radna mjesta su radna mjesta imenovanih lica (pravobranilac i zamjenici pravobranioca Bosne i Hercegovine), 10 radnih mjesta rukovodećih državnih službenika (9 pomoćnika pravobranioca Bosne i Hercegovine i sekretar Pravobranilaštva Bosne i Hercegovine), 2 radna mjesta državnih službenika, te 8 radnih mjesta u statusu zaposlenika.

Zaključno sa 31.12.2019. godine popunjenost radnih mjesta je na nivou 18 lica, od čega 3 radna mjesta su radna mjesta imenovanih lica (pravobranilac i zamjenici pravobranioca Bosne i Hercegovine), 6 radnih mjesta rukovodećih državnih službenika (5 pomoćnika pravobranioca Bosne i Hercegovine i sekretar Pravobranilaštva Bosne i Hercegovine), 1 državni službenik, te 8 zaposlenika.

U skladu sa članom 2. stav (1) Zakona o Pravobranilaštvu Bosne i Hercegovine funkciju Pravobranilaštva Bosne i Hercegovine vrše pravobranilac, dva zamjenika pravobranioca i pomoćnici pravobranioca Bosne i Hercegovine, što znači da isti vrše poslove osnovne djelatnosti Pravobranilaštva Bosne i Hercegovine, tojest poslove zastupanja i pravnog savjetovanja. Po posebnoj punomoći pravobranioca Bosne i Hercegovine, u slučaju potrebe navedene poslove obavljao je i sekretar Pravobranilaštva Bosne i Hercegovine.

Administrativne, materijalno-finansijske i stručne poslove tokom 2019. godine, obavljali su sekretar Pravobranilaštva Bosne i Hercegovine, državni službenik na poslovima stručnog savjetnika za finansijske poslove, kao i 8 zaposlenika.

Navedeno je prikazano u Tabeli 1.-Struktura zaposlenih u Pravobranilaštvu Bosne i Hercegovine

*Tabela 1.-Struktura zaposlenih*

|  |  |
| --- | --- |
| Struktura zaposlenih u Pravobranilaštvu Bosne i Hercegovine zaključno sa 31.12.2019. | |
| Imenovana lica (pravobranilac i zamjenici pravobranioca) | 3 |
| Rukovodeći državni službenici | 6 |
| Državni službenici | 1 |
| Zaposlenici | 8 |
| UKUPNO | 18 |

Iz navedenog je vidljivo da u izvještajnom periodu u Pravobranilaštvu Bosne i Hercegovine nisu bila popunjena sva sistematizovana radna mjesta, i to prije svega na poslovima pomoćnika pravobranioca Bosne i Hercegovine. Takođe, može se zaključiti da Pravobranilaštvo Bosne i Hercegovine raspolaže sa izuzetno malim brojem državnih službenika na administrativnim, materijalno-finansijskim i stručnim poslovima, dok je broj zaposlenika, obzirom na ukupan broj zaposlenih zadovoljavajući.

U pogledu starosne strukture od ukupnog broja nosilaca pravobranilačke funkcije i sekretara Pravobranilaštva Bosne i Hercegovine sa 31.12.2019. godine, od 3 imenovana lica 2 (dva) su imala više od 60 a manje od 65 godina života, a jedno više od 55 a manje od 60 godina života. U pogledu pomoćnika pravobranioca, od 5 (pet) pomoćnika pravobranioca (1) jedno lice je bilo starije od 60 a mlađe od 65 godina života, 2 (dva) lica su bila starija od 55 a mlađa od 60 godina života, 1 lice je bilo starije od 50 a mlađa od 55 godina života, a 1 (jedno) lice je bilo starije od 40 a mlađe od 45 godina života. Sekretar Pravobranilaštva Bosne i Hercegovine je bilo lice starije od 30 a mlađe od 35 godina života.

Što se tiče polne strukture navedenih lica po 5 (pet) lica je bilo muškog i ženskog pola.

Navedeno je prikazano u Tabeli 2-Starosna i polna struktura nosilaca pravobranilačke funkcije

*Tabela 2.-Starosna i polna struktura*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| STAROSNA STRUKTURA NOSILACA PRAVOBRANILAČKE FUNKCIJE | | | | | | | POLNA STRUKTURA | |
|  | Broj lica | 60-65 | 55-60 | 50-55 | 40-45 | 30-35 | MUŠKI | ŽENSKI |
| Nosioci pravobranilačke funkcije | 3 | 2 | 1 | - | - | - | 3 |  |
| Pomoćnici pravobranioca | 5 | 1 | 2 | 1 | 1 | - | 1 | 4 |
| Sekretar Pravobranilaštva | 1 | - | - | - | - | 1 | 1 |  |

Iz navedenog se može uočiti da su muškarci i žene ravnomjerno zastupljeni što se tiče zaposlenih lica na poslovima vršenja pravobranilačke funckije. Takođe, uočljivo je da je starosna struktura takva da je najveći broj zaposlenih lica ove kategorije starosti 55>65 godina, iz čega proizilazi da se radi o nešto starijoj grupi zaposlenih lica na predmetnim poslovima.

Inače u odnosu na 31.12.2018. godine, došlo je do smanjenja broja zaposlenih izvršilaca na radnom mjestu pomoćnik pravobranioca za 1 (jednog) izvršioca.

1. **Podaci o kretanju predmeta**

U ovom dijelu izvještaja dat je prikaz kretanja predmeta u Pravobranilaštvu Bosne i Hercegovine tokom 2019. godine, i to zbirni podaci o svim predmetim, kao i podaci o kretanju predmeta prema vrstama predmeta[[1]](#footnote-1), posmatrajući komparativno u odnosu na 2018. godinu.

* 1. **Zbirni podaci o kretanju predmeta**

U izvještajnom periodu Pravobranilaštvo Bosne i Hercegovine zaprimilo je ukupno 2043 nova predmeta. Iz 2018. godine u 2019. godinu preneseno je ukupno 2508 predmeta, tako da je u izvještajnom periodu ukupno bio u radu 4551 predmet, a što je u odnosu na 2018. godinu kada je u radu bilo ukupno 4943 predmeta, smanjenje za 8 %. Tokom 2018. godine zaprimljeno je ukupno 2457 predmeta, tako da je u izvještajnom periodu došlo do smanjenja priliva novih predmeta za 17 %. U izvještajnom periodu okončano je ukupno 2168 predmeta. U odnosu na 2018. godinu, kada je okončano ukupno 2435 predmeta, to je smanjenje za 11%.

Navedeno je vidljivo u Tabeli broj 3-Prikaz kretanja predmeta Pravobranilaštva Bosne i Hercegovine, kao u grafikonu broj 1-Komparativni pregled kretanja predmeta.

*Tabela broj 3-Prikaz kretanja predmeta pravobranilaštva Bosne i Hercegovine*

|  |  |  |  |
| --- | --- | --- | --- |
| Godina | Zaprimljeno | U radu | Okončano |
| 2018 | 2043 | 4551 | 2168 |
| 2019 | 2457 | 4943 | 2435 |

*Grafikon 1- Komparativni pregled kretanja predmeta*

Iz navedenog je vidljivo da je tokom 2019. godine u odnosu na 2018. godinu u radu bilo manje predmeta za 8%. Ovo je posljedica smanjenog priliva novih predmeta 2019. godine u odnosu na 2018. godinu.

Na ovom mjestu treba naglastiti da pitanje da li će neka vrsta predmeta u kojem postupa Pravobranilaštvo Bosne i Hercegovine biti okončana ili ne, u principu ne zavisi od Pravobranilaštva Bosne i Hercegovine, već je to stvar efikasnosti u postupanju sudova i drugih nadležnih organa u Bosni i Hercegovini i drugdje, pred kojima Pravobranilaštvo Bosne i Hercegovine zastupa Bosnu i Hercegovinu i njene insitutucije. Jedina vrsta predmeta u kojima okončanje predmeta isključivo zavisi od Pravobranilaštva Bosne i Hercegovine jesu predmeti davanja pravnih mišljenja i pravno savjetovanje. O ovome ćemo detaljnije informisati u nastavku izvještaja pod tačkom 2.2. Podaci o kretanju predmeta po pojedinim vrstama predmeta.

* 1. **Podaci o kretanju predmeta po pojedinim vrstama predmeta**

U ovom dijelu izvještaja dat je prikaz kretanja predmeta po vrstama predmeta u kojima postupa Pravobranilaštvo Bosne i Hercegovine. To su: parnični predmeti (upisnik „P“), izvršni predmeti („I“), upravni predmeti (upravni postupak i upravni spor-upisnik „U“), predmeti pred ustavnim sudom („Usd“ upisnik), predmeti vansudskih nagodbi („Pn“ upisnik), predmeti sa elementom inostranosti („Ei“ upisnik“), adhezioni predmeti („Ad“ upisnik), te predmeti pravnih mišljenja na ugovre i pravnog savjetovanja („M“ upisnik).

Prikaz kretanja predmeta dat je u Tabeli 4.-Prikaz kretanja predmeta po vrsti predmeta

*Tabela 4.-Prikaz kretanja predmeta po vrsti predmeta*

|  |  |  |  |  |
| --- | --- | --- | --- | --- |
| VRSTA PREDMETA | PRIMLJENO U  2018. | PRIMLJENO U  2019. | KONAČNO  RIJEŠENO U 2018. | KONAČNO  RIJEŠENO U 2019. |
| "P"- PARNIČNI  PREDMETI | 425 | 418 | 475 | 481 |
| "I"- IZVRŠNI PREDMETI | 159 | 76 | 188 | 204 |
| "U"- UPRAVNI  PREDMETI | 110 | 99 | 25 | 35 |
| "PN"-VANSUDSKO PORAVNANJE | 11 | 5 | 11 | 5 |
| "M"- MIŠLJENJA | 1636 | 1350 | 1636 | 1350 |
| "EI"- ELEMENAT INOSTRANOSTI | 8 | 4 | 1 | 2 |
| "R"- OSTALI | 63 | 55 | 65 | 57 |
| "A"- ADHEZIJA | 9 | 2 | 0 | 2 |
| "USD"- PREDMETI PRED USTAVNIM SUDOM | 36 | 34 | 34 | 32 |

Strukture parničnih predmeta u radu tokom 2019. godine data je u Tabeli 5- struktura parničnih predmeta, ako i Grafikonu 2.-Struktura parničnih predmeta.

*Tabela 5.-Struktura parničnih predmeta*

|  |  |  |
| --- | --- | --- |
| **PRAVOBRANILAŠTVO / PRAVOBRANITELJSTVO BOSNE I HERCEGOVINE** | | |
| 2019. godina | | |
| **UPISNIK "P"** | | |
| **Osnov spora u parničnim postupcima** | | |
| Obrazac 12 | | |
| **RED. BR.** | **OSNOV SPORA** | |
| 1 | NAKNADA ŠTETE | 72 |
| 2 | RADNI SPOR | 211 |
| 3 | DUG | 84 |
| 4 | PRIZNAVANJE PRAVA VLASNIŠTVA DOSJELOŠĆU | 4 |
| 5 | UTVRĐENJE | 25 |
| 6 | PONIŠTENJE RJEŠENJA | 1 |
| 7 | UTVRĐENJE I UKNJIŽBA | 12 |
| 8 | STICANJE BEZ OSNOVA | 7 |
| 9 | PREDAJA U POSJED | 2 |
| **UKUPNO PREDMETA** | | 418 |
|

*Grafikon 2.- Vrsta sporova*

Iz navedenog je vidljivo da je tokom 2019. godine u odnosu na 2018. godinu došlo do izvjesnog smanjenja broja novozaprimljenih predmeta, kao i neznatnog smanjenja u broju okončanih predmeta. Vidljivo je da što se tiče riješenih predmeta najveći pad je u predmetima pravnih mišljenja i pravnog savjetovanja („M“-mišljenja). U konkretnom se radi o predmetima čiji je procenat rješavanja 100%, i čiji priliv zavisi od aktivnosti samih institucija Bosne i Hercegovine i dinamike dostavljanja zahtjeva za mišljenja Pravobranilaštvu Bosne i Hercegovine. Što se tiče predmeta zastupanja, i to parničnih predmeta i izvršnih predmeta kao predmeta najveće imovinske vrijednosti, vidljivo je da je tokom 2019. godine došlo do povećanja rješavanja ove vrste predmeta, dok je prili više-nanje na nivou prethodne godine. Treba na ovom mjesti naglasiti da ni priliv ni dinamika rješavanja predmeta ne zavise od Pravobranilaštva Bosne i Hercegovine, već od zastupanih institucija i nadležnih organa pred kojima se vode postupci a u kojima Pravobranilaštvo Bosne i Hercegovine zastupa iste (sudovi, organi uprave i dr.).

**II DIO POSTUPANJE PRAVOBRANILAŠTVA BOSNE I HERCEGOVINE PO VRSTAMA PREDMETA**

1. **Postupanje Pravobranilaštva Bosne i Hercegovine u parničnim predmetima (upisnik „P“)**

U ovom dijelu izvještaja dat je prikaz postupanja Pravobranilaštva Bosne i Hercegovine u parničnim predmetima pred nadležnim sudovima u Bosni i Hercegovini i inostranstvu.[[2]](#footnote-2) Prikazan je ukupan broj predmeta u radu, novoprimljenih predmeta, broj okončanih predmeta, te se obrađuje način rješavanja predmeta u smislu u čiju su korist riješeni sudski postupci u kojima je Pravobranilaštvo Bosne i Hercegovine zastupalo stranke u postupku, kao i novčana vrijednost postupaka koji su riješeni u korist Bosne i Hercegovine ili zastupane intsitucije, kao i u korist suprotne stranke.

Ukupan broj predmeta u radu, novoprimljenih predmeta, broj okončanih parničnih predmet, kao i predmeti okončani u korist Bosne i Hercegovine zastupane institucije Bosne i Hercegovine, kao i u korist suprotne stranke prikazan je u tabeli broj 6-Okončani postupci.

Komparativni pregled u odnosu na 2018. godinu u pogledu broja predmeta u radu, broja novoprimljenih, broja okončanih parničnih predmeta, kao i broja parničnih predmeta okončanih u korist Bosne i Hercegovine i zastupane institucije, kao i predmeta okončanih u korist suprotne stranke dat je u Grafikonu 3.-Komparativna analiza

*Tabela broj 6.-Okončani postupci*

|  |  |  |
| --- | --- | --- |
| Broj parničnih predmeta | 2018. | 2019. |
| Predmeti u radu | 1704 | 1647 |
| Novozaprimljeni predmeti | 425 | 418 |
| Okončani predmeti | 476 | 481 |
| Ostali u radu na kraju godine | 1229 | 1166 |
| Okončani u korist zastupane institucije | 249 | 197 |
| Okončani u korist suprotne stranke | 168 | 237 |
| Okončani na drugi način | 58 | 47 |

*Grafikon 3.-Komparativna analiza*

Iz navedenog je vidljivo da je tokom 2019. godine u korist Bosne i Hercegovine i zastupane institucije Bosne i Hercegovine okončano ukupno 197 parničnih predmeta, što je 41,00%, dok je u korist suprotne stranke okončana ukupno 237 parničnih predmeta, što je ukupno 49,00% okončanih predmeta u 2019. godini. Na drugi način okončano je 47 parničnih predmeta, što čini procenat od 10%.

Takođe, vidljivo je da je u odnosu na 2018. godinu u 2019 godine nešto porastao broj predmeta riješenih u korist suprotne stranke, dok je smanjen broj predmeta riješenih u korist Bosne i Hercegovine i zastupanih institucija.

Novčana vrijednost sporova riješenih u korist Bosne i Hercegovine i riješenih u korist suprotne stranke data je Grafikonu 4-Novčana vrijednost okončanih predmeta.

*Grafikon 4-Novčana vrijednost okončanih predmeta*

Iz navedenog je vidljivo da su predmeti riješeni u korist Bosne i Hercegovine iznosili ukupno 44.987.908,86 KM (četrdesetčetirimiliona devetstotinaosamdesetsedamhiljada devetstotinaosam i 86/100 konvertibilnih maraka), dok je vrijednost predmeta riješenih u korist suprotne stranke iznosila ukupno 11.184.427,13 KM (jedanaestmiliona stoosamdesetčetirihiljade četiristotinedvadesetsedam i 13/100 konvertibilnih maraka), što znači da je novčana vrijednost predmeta riješenih u korist Bosne i Hercegovine i njenih institucija veća za 402,00% u odnosu na predmete riješene u korist suprotne stranke.

Treba naglasiti da se u pogledu predmeta koji su okončani u korist suprotnih stranaka u parničnim postupcima u kojima je Pravobranilaštvo Bosne i Hercegovine zastupalo Bosnu i Hercegovinu i njene institucije, radi o sporovima između tih stranaka i zastupanih institucija Bosne i Hercegovine koji su ranije nastali i u kojima su sudovi u postupcima našli da su povrijeđena prava tih stranaka, što je sankcionisano donošenjem presuda u njihovu korist u parničnim postupcima. Pravobranilaštvo Bosne i Hercegovine u pravilu nema nikakvu mogućnost da utiče na ishode ovih sporova.

Takođe, radi boljeg razumijevanja situacije posebno treba ukazati i na strukturu predmeta okončanih u korist suprotnih stranaka tokom 2019. godine. Od ukupno 237 predmeta okončanih u korist suprotne stranke oko 130 predmeta odnosu se na tri vrste sporova:

1. parnični postupci po tužbama pravosudnog osoblja institucija Bosne i Hercegovine radi isplate naknada za prevoz, topli obrok, odvojen život i troškove smještaja -40 predmeta
2. parnični postupci po tužbama pripadnika oružanih snaga Bosne i Hercegovine zbog isplate razlike plate između ličnog i formacijskog čina-60 predmeta
3. parnični postupci zbog neosnovanog lišenja slobode-30 predmeta

Prema tome, oko 130 predmeta, a što je više od polovine parničnih predmeta koji su riješeni u korist suprotne stranke tiče se tri grupe sporova. O ovom problemu biće više govora u dijelu III POSTUPANJE PRAVOBRANILAŠTVA BOSNE I HERCEGOVINE U POJEDINIM POSTUPCIMA.

Grafički prikaz dat je u Grafikonu 5-Struktura predmeta okončanih u korist suprotne stranke

*Grafikon 5.- Struktura predmeta okončanih u korist suprotne stranke*

1. **Postupanje Pravobranilaštva Bosne i Hercegovine u izvršnim predmetima (upisnik „I“)**

U ovom dijelu izvještaja dat je prikaz postupanja Pravobranilaštva Bosne i Hercegovine u izvršnim predmetima pred nadležnim sudovima u Bosni i Hercegovini i inostranstvu.[[3]](#footnote-3)

Prikazan je ukupan broj predmeta u radu, broj primljenih predmeta tokom 2019. godine, broj okončanih predmeta, te je obrađen i način rješavanja predmeta tako da se prikazuju predmeti u kojima je Bosna i Hercegovina bila tražilac izvršenja i izvršenik, kao i novčana vrijednost tih predmeta.

Ukupan broj predmeta u radu, broj primljenih predmeta, broj okončanih izvršnih predmet, broj predmeta koji su ostali u radu na kraju godine, kao i predmeti u kojima je Bosna i Hercegovina bila tražilac izvršenja, te predmeti u kojima je Bosna i Hercegovina bila izvršenik prikazan je u tabeli broj 7-Okončani izvršni postupci.

Komparativni pregled u odnosu na 2018. godinu u pogledu broja predmeta u radu, broja primljenih predmeta, broja okončanih izvršnih predmeta, kao i broja okončanih izvršnih predmeta u kojima je Bosna i Hercegovine bila tražilac izvršenja i u kojima je bila izvršenik dat je u Grafikonu 6.-Komparativna analiza.

Takođe, imovinska vrijednost okončanih izvršnih predmeta data je u Tabeli broj 8 i Grafikonu broj 7-novčana vrijednost.

*Tabela broj 7.-Okončani izvršni postupci*

|  |  |  |
| --- | --- | --- |
| Izvršni predmeti | 2019. | 2018. |
| Broj izvršnih predmeta u radu | 1008 | 1122 |
| Broj novozaprimljenih izvršnih predmeta | 76 | 159 |
| Broj okončanih izvršnih predmeta | 204 | 188 |
| Broj predmeta koji su ostali u radu sa 31.12.2018./19. | 804 | 934 |
| Broj okončanih izvršnih predmeta u kojima smo bili tražilac izvršenja | 186 | 164 |
| Broj okončanih izvršnih predmeta u kojima smo bili izvršenik | 18 | 24 |

*Grafikon 6.-Komparativna analiza*

*Tabela broj 8-novčana vrijednost*

|  |  |
| --- | --- |
| NOVČANA VRIJEDNOST IZVRŠNIH PREDMETA 2019. | |
| Okončani izvršni u kojima smo bili tražilac izvršenja | 788.473,86 KM |
| Okončani izvršni u kojima smo bili izvršenik | 297.465,23 KM |

*Grafikon broj 7-Novčana vrijednost*

Iz navedenog je vidljivo da je tokom 2019. godine u korist Bosne i Hercegovine i zastupane institucije Bosne i Hercegovine okončano ukupno 186 izvršnih predmeta u kojima su Bosna i Hercegovina i njene institucije bile tražilac izvršenja, što je 91,00%, dok je iste godine okončano ukupno 18 izvršnih predmeta u korist suprotne stranke u kojima je Bosna i Hercegovina bila izvršenik, što je ukupno 9,00% okončanih izvršnih predmeta u 2019. godini.

Takođe, vidljivo je da su u odnosu na 2018. godinu u 2019 godine u korist Bosne i Hercegovine i njenih institucija riješena 22 izvršna predmeta više, dok je u korist suprotnih stranaka u predmetima u kojima su Bosna i Hercegovine i njene institucije bile izvršenik okončano 6 izvršnih predmeta manje.

Treba naglasiti i to da novčana vrijednost izvršnih predmeta u kojima su zastupane institucije bile tražilac izvršenja čini ukupno 73,00% novčane vrijednosti okončanih izvršnih predmeta u 2019. godine.

1. **Postupanje Pravobranilaštva Bosne i Hercegovine u upravnim postupcima i upravnim sporovima (upisnik predmeta „U“)**

U ovom dijelu izvještaja dat je prikaz postupanja Pravobranilaštva Bosne i Hercegovine u predmetima zastupanja pravobranilaštva Bosne i Hercegovine u upravnim postupcima i upravnim sporovima pred nadležnim organima u Bosni i Hercegovini.[[4]](#footnote-4)

Prikazan je ukupan broj predmeta u radu, broj primljenih predmeta tokom 2019. godine, broj okončanih predmeta, te broj predmeta koji su ostali u radu zaključno sa 31.12.2019. godine.

Treba napomenuti da Pravobranilaštvo Bosne i Hercegovine u skladu sa Zakonom o Pravobranilaštvu Bosne i Hercegovine zastupa institucije Bosne i Hercegovine koje su tužene u upravnim sporovima samo po datom ovlaštenju od strane institucije u pitanju.[[5]](#footnote-5)

Ukupan broj predmeta u radu, broj primljenih predmeta tokom 2019. godine, broj okončanih predmeta, te broj predmeta koji su ostali u radu zaključno sa 31.12.2019. godine dat je u tabeli broj 9.-Postupanje u upravnim predmetima.

Komparativni pregled u odnosu na 2018. godinu u pogledu broja predmeta u radu, broja primljeih predmeta, broj okončanih predmeta i broja predmeta koji su ostali u radu dat je u Grafikonu 8-Komparativna analiza.

*Tabela broj 9.-Postupanje u upravnim predmetima*

|  |  |  |
| --- | --- | --- |
| Upravni predmeti | 2019. | 2018. |
| Broj upravnih predmeta u radu | 313 | 229 |
| Broj primljenih upravnih predmeta | 99 | 110 |
| Broj okončanih predmeta | 35 | 25 |
| Broj predmeta koji su ostali u radu | 278 | 204 |

*Grafikon broj 8.-Komparativna analiza*

Iz navedenog je vidljivo da je tokom 2019. godine Pravobranilaštvo Bosne i Hercegovine imalo ukupno u radu 313 predmeta ove vrste, za razliku od 2018. godine kada je u radu bilo 229 predmeta ove vrste, što je povećanje za 27,00%. Tokom 2019. godine primljeno je u rad 99 upravnih predmet, za razliku od 2018. godine kada je primljeno u rad 110 ovih predmeta, što je smanjenje za 10%. U izvještajnom periodu okončano je ukupno 35 upravnih predmeta, dok je 2018. godine okončano ukupno 25 predmeta ove vrste.

Izneseni podaci govore da je tokom 2019. godine ponovo došlo do rasta broja predmeta u radu ove vrste. Razlog tome prije svega treba tražiti u procesu harmonizacije zemljišnih knjiga u Federaciji Bosne i Hercegovine, kao i u postupcima eksproprijacije nekretnine, koji predmeti se tiču pitanja državne imovine, i u koje se uključuje Pravobranilaštvo Bosne i Hercegovine kao zakonski zastupnik države Bosne i Hercegovine, i koji postupci zbog korištenih pravnih sredstava mogu trajati duže vrijeme, tako da se predmeti prenose iz prethodnih godina.

1. **Postupanje Pravobranilaštva Bosne i Hercegovine u predmetima vansudske nagodbe (upisnik predmeta „Pn“)**

U ovom dijelu izvještaja dat je prikaz postupanja Pravobranilaštva Bosne i Hercegovine u predmetima zastupanja Pravobranilaštva Bosne i Hercegovine u postupcima vasudske nagodbe.[[6]](#footnote-6)

Prikazan je ukupan broj predmeta u radu, broj primljenih predmeta tokom 2019. godine, broj okončanih predmeta, te broj predmeta koji su ostali u radu zaključno sa 31.12.2019. godine.

Ukupan broj predmeta u radu, broj primljenih predmeta tokom 2019. godine, broj okončanih predmeta, te broj predmeta koji su ostali u radu zaključno sa 31.12.2019. godine dat je u tabeli broj 10.-Postupanje u upravnim predmetima.

Komparativni pregled u odnosu na 2018. godinu u pogledu broja predmeta u radu, broja primljeih predmeta, broj okončanih predmeta i broja predmeta koji su ostali u radu dat je u Grafikonu 9-Komparativna analiza.

*Tabela broj 10.-Postupanje u predmetima vansudske nagodbe*

|  |  |  |
| --- | --- | --- |
| Predmeti vansudske nagodbe | 2019. | 2018. |
| Broj predmeta vansudskih nagodbi u radu | 16 | 22 |
| Broj primljenih predmeta vansudskih nagodbi | 5 | 11 |
| Broj okončanih predmeta vansudskih nagodbi | 5 | 11 |
| Broj predmeta vansudskih nagodbi koji su ostali u radu | 11 | 11 |

*Grafikon broj 9.-Komparativna analiza*

Iz navedenog je vidljivo da je tokom 2019. godine Pravobranilaštvo Bosne i Hercegovine imalo ukupno u radu 16 predmeta ove vrste, za razliku od 2018. godine kada su u radu bila 22 predmeta ove vrste. Tokom 2019. godine primljeno je u rad 5 upravnih predmet, za razliku od 2018. godine kada je primljeno u rad 11 ovih predmeta. U izvještajnom periodu okončano je ukupno 5 predmeta, dok je 2018. godine okončano ukupno 11 predmeta ove vrste.

Izneseni podaci govore da je tokom 2019. godine ponovo došlo do smanjenja priliva predmeta ove vrste, kao i smanjenja broja predmeta riješenih na ovaj način. Obzirom na mogućnost da se rješavajući spor na ovaj način preduprijede troškovi postupka, kao i zatezne kamate na glavni dug, potrebno je u narednom periodu izvršiti dodatne analize zajedno sa zastupanim institucijama, te gdje bude bilo prostora obzirom na sudsku praksu, više koristiti ovaj način rješavanja spora.

1. **Postupanje Pravobranilaštva Bosne i Hercegovine u predmetima sa elementom inostranosti (upisnik predmeta „Ei“)**

U ovom dijelu izvještaja dat je prikaz postupanja Pravobranilaštva Bosne i Hercegovine u predmetima zastupanja Pravobranilaštva Bosne i Hercegovine u postupcima sa elementom inostranosti.[[7]](#footnote-7)

Prikazan je ukupan broj predmeta u radu, broj primljenih predmeta tokom 2019. godine, broj okončanih predmeta, te broj predmeta koji su ostali u radu zaključno sa 31.12.2019. godine.

Ukupan broj predmeta u radu, broj primljenih predmeta tokom 2019. godine, broj okončanih predmeta, te broj predmeta koji su ostali u radu zaključno sa 31.12.2019. godine dat je u tabeli broj 11.-Postupanje u predmetima sa elementom inostraonosti.

Komparativni pregled u odnosu na 2018. godinu u pogledu broja predmeta u radu, broja primljeih predmeta, broj okončanih predmeta i broja predmeta koji su ostali u radu dat je u Grafikonu 10-Komparativna analiza.

*Tabela broj 11.-Postupanje u predmetima sa elementnom inostranosti*

|  |  |  |
| --- | --- | --- |
| Predmeti sa elementom inostranosti | 2019. | 2018. |
| Broj predmeta sa elementom inostranosti u radu | 22 | 19 |
| Broj primljenih predmeta sa elementom inostranosti | 4 | 8 |
| Broj okončanih predmeta sa elementom inostranosti | 2 | 1 |
| Broj predmeta sa elementom inostranosti koji su ostali u radu | 20 | 18 |

*Grafikon broj 10.-Komparativna analiza*

Iz navedenog je vidljivo da je tokom 2019. godine Pravobranilaštvo Bosne i Hercegovine imalo ukupno u radu 22 predmeta ove vrste, za razliku od 2018. godine kada su u radu bila 19 predmeta ove vrste. Tokom 2019. godine primljeno je u rad 4 predmeta ove vrste, za razliku od 2018. godine kada je primljeno u rad 8 ovih predmeta. U izvještajnom periodu okončana su ukupno 2 predmeta sa elementom inostranosti, dok je 2018. godine okončan ukupno 1 predmet ove vrste.

Izneseni podaci govore da je tokom 2019. godine ponovo došlo do određenog smanjenja priliva predmeta ove vrste, ali zbog dinamike rješavanja ovih predmeta pred nadležnim organima ukupan broj predmeta u radu je nešto porastao u odnsou na 2018. godinu.

Treba napomenuti da se u okviru ovog upisnika vode i arbitražni postupci protiv Bosne i Hercegovine, a o kojim će biti više riječi u dijelu III POSTUPANJE PRAVOBRANILAŠTVA BOSNE I HERCEGOVINE U POJEDINIM POSTUPCIMA

1. **Postupanje Pravobranilaštva Bosne i Hercegovine u adhezionim predmetima (upisnik predmeta „A“)**

U ovom dijelu izvještaja dat je prikaz postupanja Pravobranilaštva Bosne i Hercegovine u predmetima zastupanja Pravobranilaštva Bosne i Hercegovine u adhezionim postupcima.[[8]](#footnote-8)

Prikazan je ukupan broj predmeta u radu, broj primljenih predmeta tokom 2019. godine, broj okončanih predmeta, te broj predmeta koji su ostali u radu zaključno sa 31.12.2019. godine.

Ukupan broj predmeta u radu, broj primljenih predmeta tokom 2019. godine, broj okončanih predmeta, te broj predmeta koji su ostali u radu zaključno sa 31.12.2019. godine dat je u tabeli broj 12.-Postupanje u adhezionim predmetima

Komparativni pregled u odnosu na 2018. godinu u pogledu broja predmeta u radu, broja primljeih predmeta, broj okončanih predmeta i broja predmeta koji su ostali u radu dat je u Grafikonu 11-Komparativna analiza.

*Tabela broj 12.-Postupanje u adhezionim predmetima*

|  |  |  |
| --- | --- | --- |
| Adhezioni predmeti | 2019. | 2018. |
| Broj adhezionih predmeta u radu | 26 | 25 |
| Broj primljenih adhezionih predmeta | 2 | 9 |
| Broj okončanih adhezionih predmeta | 2 | 0 |
| Broj adhezionih predmeta koji su ostali u radu | 24 | 25 |

*Grafikon broj 11.-Komparativna analiza*

Iz navedenog je vidljivo da je tokom 2019. godine Pravobranilaštvo Bosne i Hercegovine imalo ukupno u radu 26 predmeta ove vrste, dok je 2018. godine u radu bilo 25 predmeta ove vrste. Tokom 2019. godine primljena su u rad 2 predmeta ove vrste, za razliku od 2018. godine kada je primljeno u rad 8 predmeta. U izvještajnom periodu okončana su ukupno 2 predmeta sa elementom inostranosti, dok je 2018. godine nije bio okončan niti jedan predmet ove vrste.

Izneseni podaci govore da je tokom 2019. godine ponovo došlo do određenog smanjenja priliva predmeta ove vrste, ali je zbog dinamike rješavanja ovih predmeta pred nadležnim organima ukupan broj predmeta u radu na približno istom nivou kao i 2018. godine.

1. **Postupanje Pravobranilaštva Bosne i Hercegovine u predmetima pred Ustavnim sudom Bosne i Hercegovine (upisnik predmeta „USD“)**

U ovom dijelu izvještaja dat je prikaz postupanja Pravobranilaštva Bosne i Hercegovine u predmetima zastupanja Pravobranilaštva Bosne i Hercegovine pred Ustavnim sudom Bosne i Hercegovine.[[9]](#footnote-9)

Prikazan je ukupan broj predmeta u radu, broj primljenih predmeta tokom 2019. godine, broj okončanih predmeta, te broj predmeta koji su ostali u radu zaključno sa 31.12.2019. godine.

Ukupan broj predmeta u radu, broj primljenih predmeta tokom 2019. godine, broj okončanih predmeta, te broj predmeta koji su ostali u radu zaključno sa 31.12.2019. godine dat je u tabeli broj 13.-Postupanje u predmetima pred Ustavnim sudom Bosne i Hercegovine.

Komparativni pregled u odnosu na 2018. godinu u pogledu broja predmeta u radu, broja primljeih predmeta, broj okončanih predmeta i broja predmeta koji su ostali u radu dat je u Grafikonu 12-Komparativna analiza.

*Tabela broj 13.-Postupanje u predmetima pred Ustavnim sudom*

|  |  |  |
| --- | --- | --- |
| Predmeti pred Ustavnim sudom | 2019. | 2018. |
| Broj predmeta pred Ustavnim sudom u radu | 91 | 81 |
| Broj primljenih predmeta pred Ustavnim sudom | 34 | 36 |
| Broj okončanih predmeta pred Ustavnim sudom | 32 | 34 |
| Broj predmeta pred Ustavnim sudom koji su ostali u radu | 59 | 47 |

*Grafikon broj 12.-Komparativna analiza*

Iz navedenog je vidljivo da je tokom 2019. godine Pravobranilaštvo Bosne i Hercegovine imalo ukupno u radu 91 predmet ove vrste, dok je 2018. godine u radu bio 81 predmet ove vrste. Tokom 2019. godine primljena su u rad ukupno 34 predmeta ove vrste, dok je 2018. godine primljeno u rad 36 ovih predmeta. U izvještajnom periodu okončana su ukupno 32 predmeta pred Ustavnim sudom Bosne i Hercegovine, dok je 2018. godine bilo okončano 34 predmeta ove vrste.

Izneseni podaci govore da posmtrano komparativno sa 2018. godinom nema značajnih odstupanja u fluktuaciji predmeta ovog upisnika, već su podaci skoro identični.

1. **Postupanje Pravobranilaštva Bosne i Hercegovine u predmetima pravnog savjetovanja i davanja mišljenja na ugovore imovinsko-pravne prirode**

U ovom dijelu izvještaja dat je prikaz postupanja Pravobranilaštva Bosne i Hercegovine u predmetima pravnog savjetovanja i davanja mišljenja na ugovore imovinsko-pravne prirode.[[10]](#footnote-10)

Komparativni odnos broja predmeta u radu 2019. godine u odnosu na predmete ove vrste u radu 2018. godine, broj riješenih predmeta, kao i procenat riješenosti dat je u Tabeli broj 14-Riješeni predmeti pravnih mišljenja i u Grafikonu broj 14-Komparativni pregled.

*Tabela broj 14-Riješeni predmeti pravnih mišljenja*

|  |  |  |
| --- | --- | --- |
| Pravno mišljenja i savjetovanje | 2019. | 2018. |
| Broj predmeta u radu | 1350 | 1636 |
| Broj riješenih predmeta | 1350 | 1636 |
| Procenat riješenosti | 100% | 100% |

*Grafikon broj 13-Komparativni pregled*

Na ovom mjestu treba naglasiti da su ovo jedini predmeti u kojima postupa Pravobranilaštvo Bosne i Hercegovine čije konačno rješavanja i dinamika istog zavisi isključivo od Pravobranilaštva Bosne i Hercegovine.

Iz naprijed iznesenih podataka vidljivo je da je Pravobraniaštvo Bosne i Hercegovine tokom 2019. godine ukupno u radu imalo 1350 predmeta pravnog savjetovanja i mišljenja na ugovore, te da su svi riješeni. Ovo je određeno smanjenje u odnosu na 2018. godinu kada je u radu bilo ukupno 1636 ovih predmeta. Smanjenje može biti posljedica nešto manjeg broj javnih nabavki koje su provele institucije Bosne i Hercegovine tokom 2019. godine u odnosu na 2018. godinu, te uopšte smanjenja potrebe za poslovima pravnog savjetovanja od strane pravobranilaštva Bosne i Hercegovine a vezano za rad zastupanih institucija.

1. **Postupanje u predmetima sa oznakom „Razno“ (upisnik predmeta „R)**

U okviru ovog upisnika vode se predmeti koji ne spadaju niti u jedan drugi upisnik, već se radi o predmetima neuredne dostave i slično, tojest o predmetima po kojima ovo Pravobranilaštvo ne postupa u okviru svojih nadležnosti. Tokom 2019. godine ukupno je u radu bilo 95 predmeta ove vrste.

**III DIO POSTUPANJE PRAVOBRANILAŠTVA BOSNE I HERCEGOVINE U POJEDINIM POSTUPCIMA**

U ovom dijelu Izvještaja dat je prikaz postupanja Pravobranilaštva Bosne i Hercegovine u pojedinim vrstama predmeta u kojima je Pravobranilaštvo Bosne i Hercegovine postupalo kao zakonski zastupnik Bosne i Hercegovine i njenih institucija, odnosno analiza određenih vrsta predmeta koji su imali značajan uticaj na rezultate rada Pravobranilaštva Bosne i Hercegovine tokom 2019. godine.

1. **Predmeti pravosudnog osoblja institucija Bosne i Hercegovine, pripadnika Oružanih snaga Bosne i Herceogvine i neosnovanog lišenja slobode;**

Tokom 2019. godine, a što je vidljivo iz dijela izvještaja II DIO POSTUPANJE PRAVOBRANILAŠTVA BOSNE I HERCEGOVINE PO VRSTAMA PREDMETA „Postupanje Pravobranilaštva Bosne i Hercegovine u parničnim predmetima (upisnik „P“)“, u korist suprotne stranke u odnosu na zastupane institucije Bosne i Hercegovine okončano je ukupno 237 parničnih predmeta. Od navedenog broja oko 130 predmeta se tiče tri vrste postupaka: postupci pravosudnog osoblja institucija Bosne i Hercegovine, pripadnika Oružanih snaga Bosne i Hercegovine i neosnovanog lišenja slobode, a što čini više od polovine takvih predmeta.

* 1. **Predmeti pravosudnog osoblja institucija Bosne i Hercegovine**

Tokom 2019. godine protiv Bosne i Hercegovine okončano je oko 40 predmeta, u kojima se kao tužilac javlja pravosudno osoblje na nivou Bosne i Hercegovine.

Pravni osnov tužbenih zahtjeva je diskriminacija ove kategorije zaposlenih u institucijama Bosne i Hercegovine u odnosu na sve druge zaposlene u pogledu prava na naknadu za ishranu u toku rada, prava na naknadu za prevoza na posao i sa posla, prava na naknadu za odvojen život i prava na smještaj, a koja je utvrđena Odlukom Ustavnog suda BiH broj U-7/12 od 30. januara 2013. godine i Odlukom Ustavnog suda BiH broj U-29/13 od 28. marta 2014. godine.

Na osnovu navedenih odluka Ustavnog suda Bosne i Hercegovine Sud Bosne i Hercegovine, kao nadležni sud, ustanovio je sudsku praksu u kojoj tužiocima oličenim u pravosudnom osoblju Suda Bosne i Herceovine, Tužilaštva Bosne i Hercegovine i Visokog sudskog i tužilačkog vijeća Bosne i Hercegovine, dosuđuje naknadu štete zbog diskriminacije obzirom da Zakonom o platama i drugim naknadama u sudskim i tužilačkim institucijama na nivou Bosne i Hercegovine nisu utvrđena prava na naknadu za ishranu u toku rada, prevoza na posao i sa posla, odvojen život i smještaj.

Pravobranilaštvo Bosne i Hercegovine nema nikakvu mogućnost da bilo šta učini kako bi promijenilo ishod ovih postupaka, koji se listom okončavaju u korist tužilaca.

Naprijed navedneim odlukama Ustavnog suda Bosne i Hercegovine naloženo je Parlamentarnoj skupštini da usaglasi sporne odredbe Zakona o platama i drugim naknadama u sudskim i tužilačkim institucijama na nivou Bosne i Hercegovine sa Ustavom Bosne i Hercegovine, na način da se otkloni utvrđena diskriminacija, te navedena lica uvedu u prava. Iako je od donošenja navedenih odluka Ustavnog suda Bosne i Hercegovine proteklo više godina, to do danas nije učinjeno.

Dok god sistemska diskriminacija prema navedenim subjektima ne bude zakonski otklonjena, Bosna i Hercegovina gubiće sporove iz ovog osnova, te će dolaziti do odlijevanja budžetskih sredstava na ime zateznih kamata i troškova parničnog postupka.

* 1. **Predmeti pripadnika Oružanih snaga Bosne i Hercegovine**

Tokom 2019. godine protiv Bosne i Hercegovine okončano je oko 60 predmeta, u kojima se kao tužilac javljaju pripadnici Oružanih snaga Bosne i Hercegovine, a tužena je Bosna i Hercegovina-Ministarstvo odbrane Bosne i Hercegovine. Svi postupci okončani su u korist tužilaca.

Pravni osnov za ovakve odluke Sud Bosne i Hercegovine je našao u odredbama Zakona o službi u Oružanim snagama Bosne i Hercegovine, kojim je uređeno pravo na razliku plate u slučaju obavljanja poslova čina nižeg od ličnog čina pripadnika Oružanih snaga Bosne i Hercegovine.

Praksa suda je takva da su donesene pravnosnažne presude kojima je utvrđeno pravo na razliku plate ovih lica po predmetnom osnovu. Uz ovakvo pravno shatanja Suda Bosne i Hercegovine nije moguće očekivati drugačije ishode postupaka od trenutnih, zbog čega ovo pitanje ubuduće mora biti tretirano na odgovarajući način od samog Ministarstva odbrane Bosne i Hercegovine ili drugih nadležnih organa kroz izmjene Zakona o službi u Oružanim snagama Bosne i Hercegovine. u suprotnom po ovom osnovu nastaviće se odliv budžetskih sredstava.

* 1. **Predmeti neosnovanog lišenja slobode**

Članom 436. stav (1) tačka a) Zakona o krivičnom postupku Bosne i Hercegovine ("Službeni glasnik Bosne i Hercegovine", br. 3/2003, 32/2003 - ispr, 36/2003, 26/2004, 63/2004, 13/2005, 48/2005, 46/2006, 29/2007, 53/2007, 58/2008, 12/2009, 16/2009, 53/2009 - dr. zakon, 93/2009, 72/2013 i 65/2018) propisano je pravo na naknadu štete licu koje je pred Sudom Sudom Bosne i Hercegovine bilo u pritvoru a nije došlo do pokretanja krivičnog postupka, ili je postupak obustavljen ili je pravnosnažnom presudom oslobođeno od optužbe ili je optužba odbijena.

Tokom 2019. godine iz ovog osnova protiv Bosne i Hercegovine okonačno je 29 parničnih predmeta po tužbama za naknadu štete po osnovu neosnovanog lišenja slobode. Svi predmeti su riješeni u korist tužilaca.

Pravni osnov ovih zahtjeva je nesporan i gotov da ne postoji mogućnost da isti budu riješeni u korist Bosne i Hercegovine.

Zakon o krivičnom postupku Bosne i Hercegovine predviđa mogućnost mirnog rješavanja ovih sporova pred Ministarstvom pravde Bosne i Hercegovine, ali se taj način rješavanja sporova nikada ne koristi.

U cilju smanjenja troškova vođenja ovih postupaka mišljenja smo da bi trebalo zauzeti proaktivniji pristup u rješavanju sproova ove vrste prije samog čina podizanja tužbe pred nadležnim sudom. U tom pogledu valjalo bi razmotriti mogućnost da se pred Ministarstvom pravde Bosne i Hercegovine zaključe nagodbe o mirnom rješavanju spora, uz utvrđivanje odgovarajuće metodologije za određivanje visine naknada iz ovog osnova. Pravobranilaštvo Bosne i Hercegovine bi u tom slučaju bilo spremno dati doprinos i sa Ministarstvom pravde Bosne i Hercegovine iznaći najbolja rješenja.

1. **Arbitražni postupci**

Tokom 2019. godine u Pravobranilaštvu Bosne i Hercegovine u radu su bila 3 arbitražna postupka protiv Bosne i Hercegovine i njenih institucija, i to:

* arbitražni postupak koji se vodi pred Međunarodnim centrom za rješavanje investicionih sporova (ICSID) protiv Bosne i Hercegovine po tužbi „Elektrogospodarstva Slovenije“ pred Međunarodnim centrom za rješavanje investicionih sporova, visina spora 1.359.645.000,00 KM;
* arbitražni postupak koji se vodi pred Međunarodnim centrom za rješavanje investicionih sporova u Vašingtonu u pravnoj stvari tužilaca „Vijadukt Portorož“ i dr protiv Bosne i Hercegovine, radi naknade štete, visina spora 100.000.000,00 KM;
* arbitražni postupak pred ad hoc arbitražnom u pravnoj stvari tužitelja Neete Gupta, Naveen Aggarwal i Usha Industries protiv Bosne i Hercegovine, radi naknade štete, visina spora 40.000.000,00 US;

Postupak koji se vodi pred Međunarodnim centrom za rješavanje investicionih sporova (ICSID) protiv Bosne i Hercegovine po tužbi „Elektrogospodarstva Slovenije“ pred Međunarodnim centrom za rješavanje investicionih sporova, visina spora 1.359.645.000,00 KM, nalazi se u fazi rasprave o osnovanosti spora. Radi se o vrlo značajnom arbitražnom postupku, kako sa stanovišta izuzetno visoke vrijednosti spora, tako i sa stanovišta pravne prakse koju će arbitražni tribunal zauzeti u pogledu pitanja koja su istaknuta u dosadašnjem toku postupka.

U arbitražnom postupku koji se vodi pred Međunarodnim centrom za rješavanje investicionih sporova u Vašingtonu u pravnoj stvari tužilaca „Vijadukt Portorož“ i dr protiv Bosne i Hercegovine, radi naknade štete, visina spora 100.000.000,00 KM, tokom 2019. godine započeta je faza ulaganja podnesaka (tužba tužitelja i odgovor na tužbu) u postupku. Postupak je u toku.

U skladu sa zaključivanje Sporazumom o međusobnim pravima i obavezama u vođenju arbitražnog postupka Vijeća ministara Bosne i Hercegovine i Vlade Republike Srpske (obavljen Konačno, protiv Bosne i Hercegovine u toku je i arbitražni postupak po tužbi tužitelja Neete Gupta, Naveen Aggarwal i Usha Industries protiv Bosne i Hercegovine, radi naknade štete, visina spora 40.000.000,00 USD, pred ad hoc arbitražom. U julu 2019. godine zaključena je glavna rasprava i čeka se donošenje odluke.

U pogledu arbitražnih postupaka treba istaći da je Pravobranilaštvo Bosne i Hercegovine anagažovalo sve raspoložive kapacitete u cilju zaštite imovine i imovinskih interesa Bosne i Hercegovine u predmetnim slučajevima. U vođenju postupaka Pravobranilaštvo BiH ostvaruje blisku saradnju sa specijalizovanim advokatskim kancelarijama koje zastupaju ili pomažu u zastupanju Bosne i Hercegovine, i koordinator je svih aktivnosti. Postupci ove vrste ne mogu se voditi bez specijalizovanih advokatskih kancelarija. Obzirom da su svi arbitražni postupci pokrenuti povodom radnji koje su preduzete od strane nadležnih organa i subjekata entiteta Republika Srpska, na ovom mjesti takođe treba pohvaliti i saradnju koju je Pravobranilaštvo Bosne i Hercegovine ostvarilo sa nadležnim organima ovog entiteta, i koja je od odlučujućeg značaja za nesmetano i kvalitetno odvijanje procesa zastupanja u ovim pravnim stvarima.

1. **Državna imovina**

U Pravobranilaštvu Bosne i Hercegovine registrovan je veći broj predmeta vezan za rješavanje imovinsko-pravnih ili susjedskih odnosa, u vezi sa gradnjom na gradskom građevinskom zemljištu u državnom vlasništvu, te upisom prava u postupcima zamjene i uspostave zemljišnih knjiga ili usaglašavanja zemljišnoknjižnih i katastarskih podataka u odnosu i na imovinu koja je evidentirana u korist države, SFRJ, sekretarijata za poslove narodne odbrane FNRJ, opštenarodne imovine, kao i drugih državnih, odnosno ranijih republičkih institucija. Pored navedenog, aktualni su i zahtjevi za utvrđivanje prava služnosti na nekretninama u državnom vlasništvu, radi rješavanja komunikacija i pristupa nekretninama drugih vlasnika, te izjašnjenja i davanje saglasnostima u postupcima gradnje planiranih sadržaja na susjednim nekretninama.

Aktivnosti koje su vođene u vezi sa prethodno navedenim postupcima rezultirale su pozitivnim iskorakom u pogledu adekvatne zaštite državen imovine. Tako je u vođenim postupcima usaglašavanja zemljišnoknjižnih i katastarskih podataka došlo do utvrđivanja i upisa prava vlasništva u korist Bosne i Hercegovine u većem broju slučajeva. Isto tako, odgovarajući angažman u postupcima eksproprijacije nekretnina čiji je titular država, obezbjedio je odgovarajuće naknade, utvrđene po tržišnim vrijednostima, koje su uplaćivane u Budžet Bosne i Hercegovine. Kao ilustraciju naprijed navedeno ćelimo da istaknemo da je u oko 20 predmeta koji su vođeni radi usaglašavanja zemljišnoknjižnih i katastarskih podataka uknjiženo pravo svojine u korist države Bosne i Hercegovine.

Kako je Zakon o privremenoj zabrani raspolaganja državnom imovinom Bosne i Hercegovine („Službeni glasnik BiH“, br. 18/05, 29/06, 85/06, 32/07, 41/07, 74/07 i 58/08) još uvjek na snazi, a neophodni propisi o državnoj imovini nisu doneseni, Pravobranilaštvo Bosne i Hercegovine shodno nadležnostima propisanim članom 13. Zakona o Pravobranilaštvu Bosne i Hercegovine (″Sl. glasnik BiH ″ broj: 8/02, 10/02, 44/04, 102/09 i 47/14), nema ingerencije u pravcu odlučivanja, davanja saglasnosti, a praktično nema ni efikasnih sredstava za zaštitu prava i interesa države, odnosno državne imovine u stvarima u kojima je ta zaštita neophodna.

U cilju rješavanja statusa državne imovine i njenog stavljanja u funkciju u interesu Bosne i Hercegovine i njenih građana, neophodno je da Vijeće ministara i Parlamentarna skupština Bosne i Hercegovine u suradnji sa nadležnim institucijama predlože i u zakonodavnoj proceduri usvoje propise koji će konačno urediti status državne imovine.

Ovo posebno naglašavamo i zbog toga što veći broj institucija Bosne i Hercegovine unajmljuje poslovne prostore za obavljenje svojih nadležnosti, a za šta se izdvajaju velika sredstva, a postoji imovina koja nije u funkciji i propada, a mogla bi se korisno upotrijebiti za sve nivoe vlasti u Bosni i Hercegovini.

Značajan problem predstavlja i činjenica nemogućnosti adekvatne zaštite i povrata imovine Bosne i Hercegovine u bivšim jugoslovenskim republikama i pored toga što je zaključen, Sporazum o pitanjima sukcesije.

Položaj Bosne i Hercegovine u svojstvutitulara predmetne imovine u Republici Hrvatskoj dodatno je otežan, a djelotvornu zaštitu prava i povrat te imovine onemogućava činjenica u vidu donošenje novog Zakona o upravljanju državnom imovinom RH. Naime, odredbama člana 71. citiranog zakona propisano je da se daje ovlaštenje Ministarstvu za državnu imovin RH da do sklapanja odgovarajućeg međunarodnog ugovora ili do donošenja odluke o izuzimanju od zabrane raspolaganja, daje u višegodišnji zakup ili u neki drugi oblik raspolaganja do najviše 30 godina nekretnine koje su u zemljišnim knjigama upisane kao vlasništvo Republike Hrvatske ili koje su upisane kao društveno vlasništvo ili općenarodna imovina s pravom korištenja subjekata koji u Republici Hrvatskoj nemaju sjedište i pravnu osobnost i na koje se primjenjuje zabrana temeljem Uredbe o zabrani raspolaganja i preuzimanju sredstava pravnih osoba na teritoriju Republike Hrvatske, Zakona o zabrani raspolaganja i preuzimanju sredstava određenih pravnih osoba na teritoriju Republike Hrvatske i Uredbe o zabrani raspolaganja nekretninama na teritoriju Republike Hrvatske. Shodno citiranim odredbama Ministarstvo za državnu imovinu Republike Hrvatske sklapa ugovor o zakupu s najboljim ponuditeljem nakon provedenog javnog natječaja, ako je treća osoba u mirnom posjedu nekretnine koja je predmet javnog natječaja, ta osoba ima prvenstveno pravo zakupa pod uslovom da prihvati najvišu ponudu postignutu na natječaju, a ugovor o zakupu upisat će se u teretni list u zemljišnim knjigama.

Činjenica je da su nakon stupanja na snagu citiranog zakona pokrenuti brojni postupci i raspisani natječaji, koji rezultiraju zaključivanjem Ugovora o višegodišnjem zakupu predmetnih nekretnina, a s druge strane su pokrenuti postupci vlasnika te imovine radi njihove zaštite, između ostalog i prijedlozi za ocjenjivanjem ustavnosti navedenog zakona.

Organi Republike Hrvatske zauzezli su stav da je za povrat imovine Bosne i Hercegovine u republici Hrvatskoj na osnovu Sporazuma o pitanjima sukcesije potrebno zaključiti poseban bilateralni sporazum između Bosne i Hercegovine i Republike Hrvatske.

S obzirom na navedene činjenice i probleme neophodno bi bilo intenzivirati aktivnosti na rješavanju ovog pitanja.

**IV DIO ORGANIZACIONI, MATERIJALNI I FINANSIJSKI USLOVI**

U ovom dijelu izvještaja dat je prikaz organizacionih, materijalnih i finansijskih uslova rada Pravobranilaštva Bosne i Hercegovine tokom 2019. godine.

1. **Organizacioni uslovi**

U skladu sa važećim Pravilnikom o unutrašnjoj organizaciji Pravobranilaštva Bosne i Hercegovine u Pravobranilaštvu Bosne i Hercegovine utvrđene su dvije osnovne organizacione jedinice:

- Osnovna Organizaciona jedinica nosioca pravobranilačke funkcije, i

- Osnovna Organizaciona jednica administracije Pravobranilašta BiH.

Takođe, sistematizovana su 23 radna mjesta.[[11]](#footnote-11)

Samim Zakonom o Pravobranilaštvu Bosne i Hercegovine nije detaljnije uređeno pitanje unutrašnje organizacije Pravobranilaštva Bosne i Hercegovine.

Kako Zakon o Pravobranilaštvu značajnije nije mijenjan dugi ni godina (2009. godine značajnije intervencije), rješenja kojima je uređena unutrašnja organizacija više ne pogoduju današnjem vremenu.

Obzirom da Pravilnik o unutrašnjoj organizaciji Pravobranilaštva Bosne i Hercegovine datira iz 2005. godine, te da se radi aktu manje pravne snage od zakona, a polazeći od činjenice da Pravobranilaštvo Bosne i Hercegovine predstavlja pravosudni organ u širem smislu, potrebno je u cilju unapređenja rada izvršiti izmjene samog Zakona o Pravobranilaštvu Bosne i Hercegovine, kako bi se stvorile pretpostavke za unutrašnju reorganizaciju.

1. **Materijalni uslovi**

Pravobranilaštvo Bosne i Hercegovine tokom 2019. godine, zbog zakašnjelog usvajanja Zakona o budžet insitucija Bosne i Hercegovine i međunarodnih obaveza Bosne i hercegovine za 2019. godinu (kraj decembra 2019. godine), nije bilo u stanu da vrši značajnije nabavke opreme, kao niti da u cjelosti realizuje projekat informatizacije upravljanja predmetima Pravorbanilaštva Bosne i Hercegovine.

U cilju unapređenja rada Pravobranilaštva Bosne i Hercegovine, pogotovo u dijelu praćenja i izvještavanja u radu neophodno će biti okončati postupak informatizacije upravljanja predmetima Pravobranilaštva Bosne i Hercegovine, na način da se realizuje projekat izrade informacionog sistema upravljanja predmetima Pravobranilaštva Bosne i Hercegovine. Na ovaj način objezbjediće se kako visok nivo praćenja rada Pravobranilaštva Bosne i Hercegovine u cjelini, tako i pojedinačnih izvršilaca.

Tokom 2019. godine Pravobranilaštvo Bosne i Hercegovine razvilo je informacioni sistem za praćenje naplate potraživanja i prihoda Pravobranilaštva Bosne i Hercegovine, za koji se očekuje da u narednom periodu da rezultate u pogledu efikasije naplate potraživanja Pravobranilaštva Bosne i Hercegovine.

Zaključno sa 2019. godine, kada je riječ o opremi Pravobranilaštvo Bosne i Hercegovine iskazuje potrebu za dodatnim ulaganjima u mrežnu opremu, kako bi se stvorile tehničke pretpostavke za razvoj potrebnih informacionih sistema. Takođe, neophodno je izvršiti i nabavku nove telefonske centrale, kao i kopir i skener aparata.

1. **Finansijski uslovi**

U skladu sa odredbama Zakona o Budžetu Institucija Bosne i Hercegovina i međunarodnih obaveza Bosne i Hercegovine za Budžet Pravobranilaštva BiH za 2019. godinu, odobreno je ukupno 1.750.000,00 KM.U okviru ukupno odobrenog Budžeta za 2019.godinu: za tekuće izdatke odobreno je 1.113.000,00 KM, za kapitalne izdatke odobreno je 117.000,00 KM  i potrebe zastupanja pri arbitražama odobreno ukupno je 520.0000,00 KM.

Na osnovu člana 16.  Zakona o finansiranju institucija Bosne i Hercegovine ( „Službeni glasnik BiH“, broj 61/04, 49/09, 42/12, 87/12 i 32/13) i člana 20. Zakona o Budžetu institucija Bosne i Hercegovine i međunarodnih obaveza Bosne i Hercegovine za 2019. godinu donešena je  jedna Odluka  o restruktuiranju rashoda u Budžetu Pravobranilaštva BiH  (broj: 05-16-2-10142-2/19 od 31.12.2019.godine).

U periodu od 01.01. do 31.12.2019. godine Pravobranilaštvo BiH  je utrošilo ukupno 1.023.803,02 KM, što procentualno iznosi 59% ,

od toga:

* za tekuće izdatke su utrošena sredstva u iznosu od  1.014.615,52 KM, od odobrenih 1.633.000 KM  što  procentualno iznosi 62%,
* a  za kapitalne izdatke  su utrošena sredstva u iznosu od 9.187,50 KM  od odobrenih 117.000,00 KM   što procentualno iznosi 8%.

U skladu sa nadležnosti utvrđenim Zakonom o Pravobranilaštvu BiH, pored dužnosti da zastupa BiH i njene institucije pred sudovima i drugim nadležnim organima, nadležno je i za zastupanje Bosne i Hercegovine i njenih insitucija pred međunarodnim arbitražama.

Ministarstvo finansija i trezora BiH odobrilo je  520.000,00 KM radi pristupanja predstavnika Pravobranilaštva BiH na ročišta u pokrenutim arbitražnim postupcima, od čega 20.000,00 KM planirano za troškove prevođenja, 480.000,00 KM za angažovanje advokatskih kuća i pravnih eksperata u postupcima arbitaraža i 20.000,00 KM za potrebe službenih putovanja. U izvještajnom periodu od odobrenih 520.000,00 KM. Za potrebe zastupanja pri međunarodnoj arbitraži u Parizu na grupi Putnih troškova utrošeno je ukupno 13.931,10 KM. Neutrošena sredstva u iznosu od 506.068,90 KM  nisu korištena i ista su vraćena  Ministarstvu finansija i trezora BiH.

Prihodi predstavljaju troškove vođenja postupaka koji se uplaćuju na osnovu pravomoćnih presuda suda u kojima su dosuđeni troškovi za uplatu  .Način uplate troškova propisan je Naredbom o uplatnim računima za administrativne takse  (Službeni glasnik BiH broj:19/14).

Po osnovu troškova postupaka Pravobranilaštva u glavnoj knjizi evidentirani su prihodi u ukupnom iznosu od 403.303,96 KM.

**V DIO ZAKLJUČNA RAZMATRANJA**

Analizirajući rad i rezultate rada Pravobranilaštva Bosne i Hercegovine tokom 2019. godine, može se zaključiti da je Pravobranilaštvo Bosne i Hercegovine ostvarilo dobre rezultate.To je rezultat predanog rada nosilaca pravobranilačke funkcije, kao i svih zaposlenih u Pravobranilaštvu Bosne i Hercegovine, čime je nadomještana kadrovska potkapaciranost, kao i neadekvatne normativnopravne i organizacione pretpostavke.

U cilju unapređenja rada u postupcima zastupanja biće potrebno da u narednom periodu nadležne institucije preduzmu odgovarajuće korake u otklanjanju nedostataka koji prouzrokuju parnične sporove, čiji je ishod u pravilu nepovoljan po zastupane institucije.

Pravobranilaštvo Bosne i Hercegovine uvođenjem informacionog sistema za praćenje prihoda i potraživanja Pravobranilaštva tokom 2019. godine, učinilo je krupan iskorak u informatizaciji poslovnih procesa u Pravobranilaštvu, a u svrhu unapređenja rada. Nastavak ovog procesa se nameće kao nužna potreba i neminovnost. U narednom periodu biće potrebno implementirati informacioni sistem za upravljanje predmetima Pravobranilaštva Bosne i Hercegovine, čim bi bile stvorene pretpostavke za kvalitetnije praćenje rada i izvještavanja o radu Pravobranilaštva Bosne i Hercegovine, te unapređen sam rad Pravobranilaštva Bosne i Hercegovine.

Kako bi se ubuduće održao visok nivo rada i postignutih rezultata Pravobranilaštva Bosne i Hercegovine, neophodno je nastaviti sa adekvatnim korištenjem zakonom predviđenih instituta i prerogativa u poslovima zastupanja, produbiti saradnju sa zastupanim insitucijama, ali i izvršiti materijalno i kadrovsko osnaživanje institucije.

1. Ovim prikazom nisu obuhvaćeni predmeti uprave Pravobranilaštva Bosne i Hercegovine („PBiH“ upisnik) [↑](#footnote-ref-1)
2. Parnični predmeti su predmeti u kojima Pravobranilaštvo Bosne i Hercegovine u svojstvu zakonskog zastupnika zastupa Bosnu i Hercegovinu i njene institucije pred sudovima u Bosni i Hercegovini i inostranstvu. [↑](#footnote-ref-2)
3. Izvršni predmeti su sudski i upravni predmeti prinudnog izvršenja potraživanja utvrđenog pravnosnažnom odlukom sudova i drugih nadležnih organa u Bosni i Hercegovini u korist Bosne i Hercegovine ili suprotne stranke; [↑](#footnote-ref-3)
4. Upravni predmeti su predmeti zastupanja Bosne i Hercegovine i njenih institucija pred organima uprave i sudovima u Bosni i Hercegovini; [↑](#footnote-ref-4)
5. Član 13. stav 5. Zakona o Pravobranilaštvu Bosne i Hercegovine; [↑](#footnote-ref-5)
6. U skladu sa odredbom člana 13. stav 20. Pravobranilaštvo Bosne i Hercegovine ovlašteno je, u slučaju zakonom ispunjenih uslova, zaključiti vansudsku nagodbu u ime zastupane institucije Bosne i Hercegovine. [↑](#footnote-ref-6)
7. U skladu sa odredbom člana 13. stav 7. Zakona o Pravobranilaštvu Bosne i Hercegovine Pravobranilaštvo Bosne i Hercegovine zastupa Bosnu i Hercegovinu i njeni institucije i pred meunarodnim sudovima, sudovima drugih država, međunarodnim arbitražama i organima drugih država; [↑](#footnote-ref-7)
8. Ovi predmeti se odnose na postavljanje imovinsko-pravnih zahtjeva za naknadu štete učinjene Bosni i Hercegovini izvršenjem krivičnog djela; [↑](#footnote-ref-8)
9. Shodno članu 13. stav 3. Zakona o Pravobranilaštvu Bosne i Hercegovine Pravobranilaštvo Bosne i Hercegovine zastupa Vijeće ministara Bosne i Hercegovine pred Ustavnim sudom Bosne i Hercegovine, [↑](#footnote-ref-9)
10. U skladu sa članm 13. stav 1. i 15. Pravobranilaštvo Bosne i Hercegovine vrši poslove pravnog savjetovanja i davanja mišljenja na ugovore imovinsko-pravne prirode koje zaključuju institucije Bosne i Hercegovine ako vrijednost tih ugovora prelazi iznos od 10.000,00 KM; [↑](#footnote-ref-10)
11. O ove detaljno u dijelu I tačka 1. Izvještaja-Opšti podaci o organizaciji i ljudskim potencijalima; [↑](#footnote-ref-11)